Thomas Monberg (S), 2024-05-08:
Tak for ordet, formand.
Jeg havde sådan regnet med, at vi skulle behandle forslagene hver for sig, så jeg har lavet to taler, og jeg vil sådan bruge dem begge to nu.
Som boligordfører for Socialdemokratiet er jeg rigtig glad for at stå her i dag og præsentere vores holdning til denne lov om en ny vejforbindelse mellem Tingbjerg og Husum.
Det er et rigtig godt stykke arbejde, som har resulteret i dette lovforslag, og som i min optik kan være med til at skabe en fysisk sammenhæng mellem Husum og Tingbjerg, og som skal være med til at fortsætte den rigtig gode udvikling, der allerede er i gang i området.
Integration handler for mig om, at vi bl.a. bor blandet i områderne, men også om, at de boligområder, vi har, er åbne mod omverdenen.
Jeg var på besøg i Tingbjerg for nogle uger siden.
Her var de mennesker, jeg mødte, rigtig positive over for denne vej, da den vil bringe områderne tættere sammen med omkringliggende områder, men også styrke den udvikling af detailhandelen, som bl.a. er i gang i Tingbjerg.
Med dette lovforslag foreslås det at bemyndige transportministeren til at anlægge en vejforbindelse over Vestvolden, som vil forbinde vejene Ruten og Langhusvej i Tingbjerg med vejen Bystævnet i Husum.
Vejforbindelsen vil have et kørespor i hver retning samt fortov og enkeltrettet cykelsti i begge sider.
Vejforbindelsen vil være cirka 350 m lang og krydse Vestvoldens voldgrav, Fæstningskanalen, via en trefags sten-/betonbro på ca. 36 m.
Vejforbindelsen vil forbinde områderne Tingbjerg og Bystævneparken i Husum.
Dette lovforslag er en vigtig del af ønsket om at nedbryde parallelsamfund i Danmark.
Dette er et greb i den store værktøjskasse.
Flere andre greb er sat i værk og giver resultater, så vi kan skabe velintegrerede områder i hele Danmark, hvor det er trygt at bo for ung som gammel.
Jeg skulle hilse fra De Radikale og Dansk Folkeparti og sige, at de støtter lovforslaget.
Socialdemokratiet stemmer selvfølgelig også for L 175.
Som boligordfører er jeg også rigtig glad for det her, hvor vi skal tage stilling til en arealfredning i netop samme område ude i Tingbjerg, som vi allerede lige har talt om.
Det her er faktisk også en del af ønsket om, at det skal være trygt at bo i dette boligområde, så de børn og unge, der vokser op herude i de her udsatte områder, også skal have samme muligheder og tryghed som børn, der vokser op alle andre steder i vores land.
Det skal vi skabe rammerne og mulighederne for, og det synes jeg vi gør her som en del af det.
Dette lovforslag er også resultatet af et rigtig langt og rigtig tykt høringsnotat.
Jeg synes, at det er imødekommet rigtig godt af Social- og Boligministeriet, så det er jeg virkelig tryg ved.
De her udviklingsplaner har været undervejs i Tingbjerg i en del år, og man gik faktisk i gang før selve planen, som blev vedtaget herinde i 2019.
Så jeg synes faktisk, at det er en rigtig god ting, at Tingbjerg har været i gang, og det viser også den progression, der har været.
I området er der bygget ejerboliger, et ældrecenter, dagligvarebutikker plus mange andre ting, og alt dette er for at skabe et mere trygt boligområde, hvor børn og deres familier kan bo blandet, og det er jo netop intentionerne i parallelsamfundsaftalen.
For at vi kan fravige de her begrænsninger, og for at vi netop kan få flere ejerboliger derude, synes jeg, det er vigtigt, at Folketinget hjælper Københavns Kommune og Tingbjergområdet med netop at komme videre og få bygget de boliger, der skal til, for at det her område bliver endnu bedre.
Jeg skulle hilse fra Dansk Folkeparti og De Radikale og sige, at de også stemmer for dette forslag, og det gør Socialdemokratiet selvfølgelig også.
Tak for ordet.